Komission päätös,

tehty 11 päivänä marraskuuta 2003,

Euroopan sähkö- ja kaasualan sääntelyviranomaisten ryhmän perustamisesta

(ETA:n kannalta merkityksellinen teksti)

(2003/796/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

sekä katsoo seuraavaa:

(1) Sähkön sisämarkkinoita koskevista yhteisistä säännöistä ja direktiivin 96/92/EY kumoamisesta 26 päivänä kesäkuuta 2003 annettu Euroopan parlamentin ja neuvoston direktiivi 2003/54/EY(1), maakaasun sisämarkkinoita koskevista yhteisistä säännöistä ja direktiivin 98/30/EY kumoamisesta 26 päivänä kesäkuuta 2003 annettu Euroopan parlamentin ja neuvoston direktiivi 2003/55/EY(2) sekä verkkoon pääsyä koskevista edellytyksistä rajat ylittävässä sähkön kaupassa 26 päivänä kesäkuuta 2003 annettu Euroopan parlamentin ja neuvoston asetus (EY) N:o 1228/2003(3) muodostavat sähkön ja kaasun sisämarkkinoiden uuden sääntelykehyksen.

(2) Direktiiveissä 2003/54/EY ja 2003/55/EY edellytetään, että jäsenvaltiot nimeävät yhden tai useamman toimivaltaisen elimen toimimaan sääntelyviranomaisena ja toteuttamaan kyseisissä direktiiveissä määriteltyjä sääntelytehtäviä. Näiden sääntelyviranomaisten on oltava täysin riippumattomia sähkö- ja kaasualan teollisuuden eduista.

(3) Kansallisten sääntelyviranomaisten tarkat vastuualueet ja tehtävät vaihtelevat todennäköisesti eri jäsenvaltioissa, mutta kaikkien jäsenvaltioiden on nimettävä ainakin yksi sääntelyelin, joka vastaa uuden sääntelykehyksen sääntöjen ja erityisesti markkinoiden jokapäiväistä valvontaa koskevien sääntöjen soveltamisesta sen jälkeen, kun ne on saatettu osaksi kansallista lainsäädäntöä.

(4) Direktiiveissä 2003/54/EY ja 2003/55/EY vahvistetaan saavutettavat tavoitteet ja luodaan puitteet kansallisen tason toimille, mutta samalla niissä annetaan joissain asioissa oikeus soveltaa sääntöjä joustavasti kansallisiin olosuhteisiin sopivalla tavalla. Sääntöjen yhdenmukainen soveltaminen kaikissa jäsenvaltioissa on Euroopan energian yhtenäismarkkinoiden kehityksen onnistumisen kannalta olennaisen tärkeää.

(5) Euroopan sähköalan sääntelyfoorumi ja Euroopan kaasualan sääntelyfoorumi ovat merkittävällä tavalla edistäneet yhteisten lähestymistapojen löytämistä rajat ylittävään kauppaan liittyvissä kysymyksissä. Vaikka näillä kahdella foorumilla on tulevaisuudessakin tärkeä merkitys laaja-alaisina keskustelufoorumeina, joihin osallistuvat kaikki hallitusten, sääntelyviranomaisten ja teollisuuden edustajat, nyt on kuitenkin tarpeellista antaa sääntelyyn liittyvälle yhteistyölle ja koordinoinnille virallisempi asema, jotta voidaan helpottaa energian sisämarkkinoiden toteuttamista ja ottaa huomioon uusien jäsenvaltioiden liittyminen.

(6) Näin ollen olisi perustettava Euroopan sähkö- ja kaasualan sääntelyviranomaisten ryhmä helpottamaan jäsenvaltioiden sääntelyelinten välistä sekä näiden elinten ja komission välistä kuulemista, koordinointia ja yhteistyötä sisämarkkinoiden lujittamiseksi sekä direktiivien 2003/54/EY ja 2003/55/EY ja asetuksen (EY) N:o 1228/2003 yhdenmukaisen soveltamisen varmistamiseksi kaikissa jäsenvaltioissa.

(7) Euroopan sähkö- ja kaasualan sääntelyviranomaisten ryhmän tulisi koostua jäsenvaltioiden sähkö- ja kaasualan toimivaltaisten kansallisten sääntelyviranomaisten johtajista. Ryhmässä olisi oltava korkean tason edustaja myös komissiosta.

(8) Euroopan sähkö- ja kaasualan sääntelyviranomaisten ryhmän olisi toimittava tiiviissä yhteistyössä direktiivin 2003/55/EY 30 artiklalla ja asetuksen (EY) N:o 1228/2003 13 artiklalla perustettujen komiteoiden kanssa. Ryhmän työskentely ei saisi häiritä mainittujen komiteoiden työtä.

(9) On syytä kumota komission päätökset 95/539/EY(4) ja 92/167/ETY(5), sillä näillä päätöksillä perustetut komiteat liittyvät maakaasun siirtoa koskevaan neuvoston direktiiviin 91/296/ETY(6) ja sähkön siirtoa koskevaan neuvoston direktiiviin 90/547/ETY(7), jotka on kumottu direktiiveillä 2003/54/EY ja 2003/55/EY,

ON PÄÄTTÄNYT SEURAAVAA:

1 artikla

Aihepiiri ja toimet

1. Komissio perustaa sähkö- ja kaasualan riippumattoman neuvoa-antavan ryhmän, jonka nimi on "Euroopan sähkö- ja kaasualan sääntelyviranomaisten ryhmä" (jäljempänä "ryhmä").

2. Ryhmä neuvoo ja avustaa komissiota omasta aloitteestaan tai komission pyynnöstä energian sisämarkkinoiden lujittamisessa ja etenkin sähkö- ja kaasualan täytäntöönpanotoimenpiteitä koskevien ehdotusten laadinnassa sekä kaikissa sähkön ja kaasun sisämarkkinoihin liittyvissä asioissa. Ryhmä helpottaa jäsenvaltioiden sääntelyviranomaisten välistä kuulemista, koordinointia ja yhteistyötä ja edistää direktiivin 2003/54/EY, direktiivin 2003/55/EY ja asetuksen (EY) N:o 1228/2003 säännösten sekä sähkö- ja kaasualalla mahdollisesti tulevaisuudessa annettavien yhteisön säädösten yhdenmukaista soveltamista kaikissa jäsenvaltioissa.

2 artikla

Ryhmän jäsenet

1. Ryhmä koostuu jäsenvaltioiden kansallisten sääntelyviranomaisten johtajista tai näiden edustajista.

2. Tässä päätöksessä tarkoitetaan "kansallisella sääntelyviranomaisella" sitä kunkin jäsenvaltion viranomaista, joka on perustettu direktiivien 2003/54/EY ja 2003/55/EY nojalla varmistamaan sähkö- ja kaasumarkkinoiden syrjimättömyys, tehokas kilpailu ja tehokas toiminta ja erityisesti valvomaan direktiivien 2003/54/EY ja 2003/55/EY ja asetuksen (EY) N:o 1228/2003 säännösten käytännön soveltamista tältä osin; mainituissa direktiiveissä säädetään, että jäsenvaltioiden on nimettävä yksi tai useampi toimivaltainen elin toimimaan sääntelyviranomaisina.

3. Jos jäsenvaltio ei ole nimennyt yhtä tai useampaa toimivaltaista elintä toimimaan kansallisina sääntelyviranomaisina, kyseistä jäsenvaltiota edustaa ryhmässä 1 päivään heinäkuuta 2004 saakka jonkin toisen toimivaltaisen viranomaisen edustaja.

4. Komissio on läsnä kaikissa ryhmän kokouksissa ja nimeää korkean tason edustajan osallistumaan sen keskusteluihin.

3 artikla

Ryhmän toimintajärjestelyt

1. Ryhmä valitsee keskuudestaan puheenjohtajan.

2. Ryhmä voi perustaa tarpeellisiksi katsomiaan asiantuntijoiden työryhmiä tutkimaan erityiskysymyksiä toimeksiannon perusteella.

3. Komissio voi osallistua kaikkiin asiantuntijoiden työryhmien kokouksiin.

4. ETA-maiden ja Euroopan unionin ehdokasmaiden asiantuntijat voivat osallistua ryhmän kokouksiin tarkkailijoina. Ryhmä ja komissio voivat kutsua kokouksiinsa myös muita asiantuntijoita ja tarkkailijoita.

5. Ryhmä vahvistaa työjärjestyksensä yksimielisesti, tai jos yksimielisyyteen ei päästä, kahden kolmasosan ääntenenemmistöllä, jolloin kullakin jäsenvaltiolla on yksi ääni; työjärjestykselle on saatava komission hyväksyntä.

6. Komissio huolehtii ryhmän sihteeristön tehtävistä.

7. Ryhmän jäsenten, tarkkailijoiden ja asiantuntijoiden matka- ja oleskelukustannukset, jotka liittyvät ryhmän toimintaan, korvataan komission voimassa olevien määräysten mukaisesti.

8. Ryhmän on esitettävä komissiolle vuosikertomus toiminnastaan. Komissio toimittaa vuosikertomuksen edelleen Euroopan parlamentille ja neuvostolle, tarvittaessa varustettuna huomautuksilla.

4 artikla

Kuuleminen

Ryhmän on kuultava markkinatoimijoita, kuluttajia ja loppukäyttäjiä varhaisessa vaiheessa, laajasti ja avoimuutta noudattaen.

5 artikla

Luottamuksellisuus

Kun komissio ilmoittaa ryhmälle, että pyydetty neuvo tai käsiteltävä kysymys on luottamuksellinen, ryhmän jäsenet ja tarkkailijat sekä kaikki muut henkilöt ovat velvollisia pitämään salassa, mitä heidän tietoonsa on tullut ryhmän tai sen työryhmien työskentelyn yhteydessä, sanotun kuitenkaan rajoittamatta perustamissopimuksen 287 artiklan määräysten soveltamista. Tällaisissa tapauksissa komissio voi päättää, että kokouksissa saavat olla läsnä vain ryhmän jäsenet.

6 artikla

Kumoaminen

Kumotaan päätökset 95/539/ETY ja 92/167/ETY.

7 artikla

Voimaantulo

1. Tämä päätös tulee voimaan päivänä, jona se julkaistaan Euroopan unionin virallisessa lehdessä.

2. Ryhmä aloittaa toimintansa tämän päätöksen voimaantulopäivänä.

Tehty Brysselissä 11 päivänä marraskuuta 2003.

Komission puolesta

Loyola De Palacio

Varapuheenjohtaja

(1) EUVL L 176, 15.7.2003, s. 37.

(2) EUVL L 176, 15.7.2003, s. 57.

(3) EUVL L 176, 15.7.2003, s. 1.

(4) EYVL L 304, 16.12.1995, s. 57.

(5) EYVL L 74, 20.3.1992, s. 43.

(6) EYVL L 147, 12.6.1991, s. 37.

(7) EYVL L 313, 13.11.1990, s. 30.